একের পর এক পুলিশকর্মীর রহস্যমৃত্যু! চন্ডীগড়ে হচ্ছেটা কী?

ওয়েব ডেস্ক: চণ্ডীগড়ের (Chandigarh) সিনিয়র আইপিএস পূরণ কুমারের রহস্যমৃত্যুর (IPS Puran Kumar Suicide) জট কাটতে না কাটতেই আরেক পুলিশকর্মীর মৃত্যু হল রহস্যজনকভাবে। তিনপাতার সুইসাইড নোট (Suicide Note) এবং ভিডিও বার্তা দিয়ে নিজেকে শেষ করলেন এএসআই সন্দীপ কুমার (ASI Sandeep Kumar Suicide)। পুলিশ সূত্রে খবর, আত্মঘাতী পুলিশ অফিসার সাইবার সেলে কর্মরত ছিলেন। তিনি মৃত আইপিএস পূরণ কুমারের বিরুদ্ধে দুর্নীতির অভিযোগ তুলে আত্মহত্যা করেছেন বলে খবর। এতে সিনিয়র অফিসারের মৃত্যুর মামলায় এল নতুন মোড়।

পুলিশ সূত্রে জানা গিয়েছে, মঙ্গলবার সাইবার সেলে কর্মরত এএসআই সন্দীপ কুমারের দেহ উদ্ধার হয়েছে রোহতক–পানিপথ রোডের ধারে একটি টিউবওয়েলের কাছে। ঘটনাস্থল থেকে যে তিন পাটার সুইসাইড নোট উদ্ধার হয়েছে, সেখানে তিনি লেখেন, “পূরণ কুমার ছিলেন দুর্নীতিগ্রস্ত অফিসার। তাঁর বিরুদ্ধে প্রচুর প্রমাণ রয়েছে। আমি এই দুর্নীতিগ্রস্ত ব্যবস্থার বিরুদ্ধে আওয়াজ তুলতে চাই।” চিঠিতে তিনি আরও লেখেন, “আমি আমার জীবনের বলি দিচ্ছি যাতে নিরপেক্ষ তদন্ত হয়। এই দুর্নীতিগ্রস্ত পরিবার যেন রেহাই না পায়।”

আরও পড়ুন: মুম্বইগামী দুটি এক্সপ্রেস ট্রেনে পাথর, ভাঙল কাচ, যাত্রীর চোখে আঘাত

এদিকে মৃত্যুর আগে করা এক ভিডিও বার্তায় সন্দীপ কুমার বলেন, “যেদিন ওই অফিসার দায়িত্ব নেন, সেদিন থেকেই তিনি জাতিগত রাজনীতি শুরু করেন। দুর্নীতিগ্রস্ত অফিসারদের তিনি নিজের দলে টেনে নেন। তারপর বিভিন্ন ফাইল ঘেঁটে ছোটখাটো ভুল ধরে অফিসারদের ডেকে টাকা আদায় করতেন। মহিলা পুলিশকর্মীদের ট্রান্সফারের ভয় দেখিয়ে অপমান করা হত।”

উল্লেখ্য, গত ৭ অক্টোবর চণ্ডীগড়ে নিজের বাসভবনে আত্মহত্যা করেন ২০০১ ব্যাচের আইপিএস অফিসার পূরণ কুমার। নিজের সার্ভিস রিভলভার দিয়ে মাথায় গুলি করে আত্মহত্যা করেন বলে জানা যায়। তাঁর পকেট থেকে পাওয়া যায় নয় পাতার একটি সুইসাইড নোট, যেখানে তিনি ১২-১৩ জন উচ্চপদস্থ আধিকারিকের নাম উল্লেখ করে তাঁদের বিরুদ্ধে হয়রানি, জাতিগত বৈষম্য ও মানসিক নির্যাতনের অভিযোগ তোলেন।